KIRJALLINEN KYSYMYS E-3111/02 esittäjä(t): Charles Tannock (PPE-DE) komissiolle. Ranskan sähköalan valtiontuet.



Virallinen lehti nro 280 E , 21/11/2003 s. 0012 - 0013



KIRJALLINEN KYSYMYS E-3111/02 esittäjä(t): Charles Tannock (PPE-DE) komissiolle (30. lokakuuta 2002) Aihe: Ranskan sähköalan valtiontuet Voiko komissio vahvistaa, että komission jäsen Monti on jokin aika sitten käynnistänyt Ranskan hallituksen valtion omistamalle Electricité de France -energialaitokselle antamia rajattomia valtiontakuita koskevan tutkinnan? Uskooko komissio, että tämä laitos on hyötynyt noin 900 miljoonaa euroa laittomina veroetuuksina, ja miten laki suhtautuu siihen, ettei Ranska ole avannut sähkömarkkinoitaan? Lehdistössä on kerrottu komission jäsenen Mario Montin sanoneen, että komissio on päättänyt tehdä lopun tilanteesta, joka synnyttää kilpailun vääristymän, erityisesti kun Electricité de France on laajentumassa muihin maihin. Jos komissio uskoo, että Ranska nykyisin rikkoo sähkömarkkinoidensa vapauttamista koskevia velvoitteita, aikooko se kieltää Electricité de Francea tekemästä enempää yritysostoja? Ranskan hallituksen kerrotaan luonnehtineen komission toimia provokaatioksi. Jos komissio päättää antaa perustellun lausunnon, onko sen mahdollista julkistaa tämä lausunto yhdessä Ranskan hallituksen antamien vastausten kanssa, jotta asiasta voitaisiin käydä avoin ja tietoon perustuva keskustelu siten, että kaikki asiaa koskevat tosiseikat paljastetaan? Mario Montin komission puolesta antama vastaus (10. joulukuuta 2002) Komissio päätti 16. lokakuuta 2002 ehdottaa Electricité de Francen (EDF) hyväksi toteutettujen valtiontukitoimien johdosta EY:n perustamissopimuksen 88 artiklan 1 kohdan mukaisia aiheellisia toimenpiteitä ja aloittaa EY:n perustamissopimuksen 88 artiklan 2 kohdan mukaisen muodollisen tutkintamenettelyn. Erityisesti komissio on päättänyt ehdottaa Ranskan hallitukselle, että se poistaisi rajoittamattoman valtiontakauksen, jonka EDF on saanut ns. EPIC (Etablissement public à caractère industriel et commercial) -statuksen perusteella, ja ryhtyisi perimään takausmaksua toistaiseksi lunastamattomista joukkovelkakirjoista, jotka EDF on laskenut liikkeeseen ja joille voidaan myöntää valtiontakaus. Komissio on asettanut muodollisessa tutkintamenettelyssä kyseenalaiseksi myös sen, soveltuuko vuonna 1997 kirjanpitoon tehtyjen oikaisujen johdosta EDF:lle myönnetty verohelpotus yhteismarkkinoille. Ranskan viranomaiset arvioivat EDF:n saaman verohelpotuksen olleen noin 900 miljoonaa euroa. Komissio on pyytänyt Ranskan hallitusta hyväksymään aiheellisia toimenpiteitä koskevan ehdotuksen ja ilmoittamaan komissiolle kuukauden kuluessa päätöksen päivämäärästä, mihin toimiin se aikoo ryhtyä päätöksen noudattamiseksi. Muodollisen tutkintamenettelyn johdosta komissio on pyytänyt Ranskan hallitusta esittämään niin ikään kuukauden kuluessa huomautuksensa verohelpotuksen yhteismarkkinoille soveltumattomuudesta. Komissio aikoo pyytää kolmansia osapuolia esittämään asiaa koskevat huomautuksensa siten, että se julkaisee Euroopan yhteisöjen virallisessa lehdessä kirjeen, jolla se ilmoitti Ranskan hallitukselle aiheellisia toimia koskevasta päätöksestään. Kirje julkaistaan sen jälkeen kun Ranskan viranomaiset ovat vahvistaneet komissiolle, että päätökseen ei sisälly luottamuksellisia tietoja. Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999(1) 6 ja 7 artiklassa vahvistettujen muodollista tutkintamenettelyä koskevien säännösten mukaan Ranskan hallituksen esittämät huomautukset julkaistaan, kun komissio tekee asiaa koskevan lopullisen päätöksen. Lopuksi on syytä tähdentää, että komissiolla ei ole aihetta epäillä, että sähkön sisämarkkinoita koskevista yhteisistä säännöistä 19 päivänä joulukuuta 1996 annetun Euroopan parlamentin ja neuvoston direktiivin 96/92/EY(2) saattaminen osaksi Ranskan lainsäädäntöä ei olisi tapahtunut direktiivin mukaisesti. (1) EYVL L 83, 27.3.1999. (2) EYVL L 27, 30.1.1997.